Քորէական պատերազմը խլեց 5 միլիոն զոհեր: 40 հազար ամերիկացի զինուորներ մահացան եւ 100 հազար ալ վիրաւորուեցան: Ի դէպ, երբ քորէական պատերազմը կը սաստկանար եւ Մաօ Ցէ Թունկ կարմիր գիծը քաշած էր ամերիկացիներու դիմաց, զօրավար. Մըք Արթըր պատրաստուեցաւ համայնավար Չինաստանի դէմ ամբողջական պատերազմի, որ լի էր հիւլէական բախումներու վտանգով: Սակայն նախագահ Թրումըն, որ չէր խղճահարուած 1945-ի օգոստոսին հիւլէական ռումբեր արձակելու Հիրոշիմայի եւ Նակազաքիի վրայ, ընդդիմացաւ Մըք Արթըրի որոշումին եւ պաշտօնանկ ըրաւ պատերազմի հերոս զօրավարը՝ անհնազանդութեան մեղադրանքով: